తిరుమాని సత్యలింగ నాయకర్

తిరుమాని సత్యలింగ నాయకర్ మాజీ ఎమ్మెల్యే, సత్యలింగం నాయకర్ అగ్నికులక్షత్రియ సమాజానికి చెందినవాడు (పల్లవ)నాయకుడు. ఆయన వివాద రహితుడిగా, నిజాయితీపరుడిగా పేరొంది 1983,  1985, 1994 లో సంపర శాసనసభ నియోజకవర్గం నుంచి వరుసగా మూడుసార్లు శాసనసభ్యులుగా ప్రాతినిధ్యం వహించి హ్యాట్రిక్ సృష్టించారు. పేదవర్గాల అభ్యున్నతే ధ్యేయంగా పనిచేయడం, నీతినిజాయితీగా వ్యవహరించడంతో ఆయన ఇటు రాజకీయ వర్గాల్లోను, అటు ప్రజల్లోను మంచివ్యక్తిగా, అవినీతికి ఆస్కారం ఇవ్వని మనిషిగా చెరగని ముద్ర వేసుకున్నారు.

జీవిత విశేషాలు
ఆయన 1935 జూన్ 12 న తిరుమాని స్వామి, ముత్యాలమ్మ దంపతులకు కాట్రేనికోన మండలం బలుసుతిప్ప గ్రామంలో జన్మించారు. చిన్నతనం నుంచి ఆయన పేదల సమస్యలపై పోరాడడమే కాకుండా, అనేక సేవా కార్యక్రమాలు చేశారు.

రాజకీయ జీవితం
ఆయన 1968లో సర్పంచ్‌గా ఎన్నికై రాజకీయ ప్రస్థానాన్ని ప్రారంభించారు. 1983లో మాజీ ముఖ్యమంత్రి ఎన్టీ రామారావు తెలుగుదేశం స్థాపించాక ఆ పార్టీలో చేరి, అప్పటి సంపర నియోజకవర్గం (ఇప్పుడు కాకినాడ రూరల్ నియోజకవర్గం) నుంచి ఆ పార్టీ అసెంబ్లీ అభ్యర్థిగా పోటీ చేసి, గెలుపొందారు. 1985, 1994లో కూడా సంపర నియోజకవర్గం నుంచే ఎమ్మెల్యేగా గెలిచారు. 1986 నుంచి 1989 వరకు రాష్ట్ర మత్స్యకార కార్పొరేషన్ చైర్మన్‌గా వ్యవహరించారు. రాష్ట్రంలో మత్స్యకార సమస్యల పరిష్కారానికి కృషి చేసి, వారి కుటుంబాలు ఆర్థికంగా బలోపేతమయ్యేందుకు అనేక సంక్షేమ పథకాలను అమలు చేసిన ఘనత నాయకర్‌కే దక్కుతోంది. నిత్యం ప్రజల్లో ఉంటూ, వారి సమస్యల పరిష్కారానికి అహర్నిశలు కృషిచేశారు.

వ్యక్తిగత జీవితం
ఆయనకు భార్య అమ్మాజీ, కుమారుడు స్వామి నాయకర్ ఉన్నారు.

మరణం
కొంతకాలంగా ఆయన అస్వస్థతతో ఉన్నారు. కాకినాడ రూరల్ మండలం తూరంగిలో ఉంటున్న కుమారుడు, న్యాయవాది స్వామి నాయకర్‌తో ఉంటున్నారు. ఇంటివద్దనే జనవరి 20 2016 న మరణించారు.

మూలాలు

ఇతత లింకులు
1935 జననాలు
2016 మరణాలు
తెలుగుదేశం పార్టీ రాజకీయ నాయకులు
తూర్పు గోదావరి జిల్లా నుండి ఎన్నికైన శాసన సభ్యులు
తూర్పు గోదావరి జిల్లా రాజకీయ నాయకులు